Museu de la Ciutat de Skopje

El Museu de la Ciutat de Skopje (en macedònic: Музеј на Град Скопје) és a Macedònia del Nord. Situat a Skopje, la capital de l'estat, presenta la història de la ciutat. Fundat el 1949, es traslladà el 1970 a l'antiga estació de ferrocarril de la ciutat, que fou parcialment destruïda en un terratrèmol del 1963. El museu ocupa un terç d'aquesta antiga estació, que s'ha conservat parcialment en ruïnes per a commemorar el terratrèmol, que també va destruir el 80% de la ciutat. Té 4.500 metres quadrats, dels quals 2.000 es dediquen a exposicions permanents i temporals. A més, el museu es dedica a la recerca, protecció i emmagatzematge d'obres relacionades amb la ciutat de Skopje. Les col·leccions, que contenen 21.950 objectes, es divideixen en quatre departaments: arqueologia, història, etnologia i història de l'art. El museu té tres sucursals a la ciutat: el Museu Memorial del Comité Regional del Partit Comunista de Iugoslàvia, el Museu Memorial sobre Armes Il·legals de la Segona Guerra Mundial i l'antic caravanserrall Souli An, que té una exposició permanent sobre la història de l'antic basar de Skopje. Edifici El museu està ubicat a l'antiga estació de ferrocarril, parcialment destruïda pel terratrèmol del 1963. Ocupa precisament el terç oest de l'edifici, ja que la resta fou desallotjada després del terratrèmol. L'antiga estació de tren era tres vegades més gran que hui. Dissenyada per l'arquitecte serbi Velimir Gavrilović, la van construir el 1938 en un auster estil neobizantí. Llavors, Skopje formava part del Regne de Iugoslàvia, i el govern i l'elit econòmica autòctons estaven construint monuments per tota la ciutat en un esforç per eliminar el caràcter oriental i transformar-la en una capital moderna. Altres edificis semblants encara es poden veure al centre de la ciutat, com ara el Palau de l'Assemblea. L'espai ocupat pel museu s'ha mantingut per fora intacte i té el mateix aspecte que al 1963. L'interior ha estat totalment reorganitzat i l'estructura s'ha reforçat amb formigó, per a poder resistir un altre terratrèmol. L'antic edifici de l'estació conté 1.500 m2 d'espai d'exposició, 470 m2 d'emmagatzematge, 335 m² d'oficines i 209 m² de laboratoris. Història del museu El museu, el va fundar el 1949 l'Ajuntament de Skopje, des del departament d'història local del Museu Arqueològic de Macedònia. La institució obrí al públic l'11 d'octubre del 1951. Fins al 1952, el museu era a la seu del Comité de Ciència i Cultura. Després es traslladà a un edifici provisional situat rere de l'escola secundària tècnica, a prop del parc de la ciutat, i després a l'antiga oficina de correus otomana el 1956. Durant el terratrèmol del 1963, l'edifici quedà debilitat i les col·leccions s'enviaren al poble de Rashtche. Després del desastre, el personal del museu feu una campanya de recol·lecció en les ruïnes de la ciutat, fotografiant i documentant molts edificis antics que havien estat destruïts. L'equip també recopilà relats de la vida quotidiana a la ciutat en ruïnes. El 1964, les col·leccions van retornar a Skopje i s'instal·laren en un edifici prefabricat a prop de la fortalesa. La instal·lació permanent del museu a l'antiga estació de ferrocarril, parcialment destruïda pel terratrèmol, es va decidir el 1967, i es va fer el 1970. Durant els 1970 i 1980, el museu va obrir sucursals, com ara el Museu Memorial d'Armes Il·legals de la Segona Guerra Mundial. Funcionament Té una biblioteca, laboratoris de recerca i conservació i un estudi fotogràfic. La biblioteca, establerta a partir del 1954, conté 3.372 llibres, 1.064 catàlegs i àlbums i 2.932 publicacions periòdiques. Alguns llibres daten del segle xix, i la més antiga és una publicació grega del 1860. El museu coopera amb institucions estrangeres, com ara museus de Bradford, Manisa, Craiova, Dresden i Nuremberg, que són ciutats germanes de Skopje. Col·leccions Arqueologia El departament d'arqueologia és un dels més antics del museu. Les seues col·leccions es van reunir a partir del 1950, i els objectes exposats provenen sobretot d'excavacions als afores de la ciutat, com ara els jaciments neolítics de Govrlevo, Zelenikovo i Tomba Madzari, les termes de Katlanovo i necròpolis romanes. L'antiga ciutat de Scupi i la fortalesa de Skopje també hi són representades. Els períodes que s'hi tracten són la prehistòria, l'antiguitat i l'edat mitjana. Història El departament històric traça la història de Skopje des del segle VII fins a l'actualitat. El museu alberga en particular una col·lecció de sabres otomans del segle XV, una col·lecció de llibres dels segles XVIII i XIX, en llengües eslaves i àrab, i fotografies de la ciutat del voltant de l'any 1900, així com objectes de la vida quotidiana d'aquella època. Les exposicions permanents descriuen els esdeveniments de Skopje durant la Segona Guerra Mundial i el terratrèmol del 1963. I el museu també presenta els fets que han tingut lloc des de la independència del 1991. Etnologia El Departament d'Etnologia s'especialitzà al començament en indumentària, i més concretament en indumentària tradicional. També ha presentat exposicions temporals a gran escala sobre el tema, en col·laboració amb el Museu Rus d'Etnografia, l'Albert-Kahn i l'Etnogràfic Nacional de Varsòvia. El departament també té fotografies antigues, reconstruccions d'interiors de Skopje de diferents èpoques, i artesania: objectes metàl·lics (especialment jocs de café otomans), objectes de fusta tallada (caixes, coberts...), joies, etc. Història de l'Art El Departament d'història de l'art conté monedes otomanes que daten dels segles XIV al XX, així com icones ortodoxes d'esglésies i monestirs de la zona. Aquestes pintures daten sobretot del s. XIX i mostren l'evolució i l'afirmació de l'art pictòric macedònic durant aquest període. El departament també conté artefactes romans d'Orient, com ara una tassa, un motle i una sopera del segle XII, i artefactes estrangers, com ara un tríptic rus del s. XVIII o un motle d'ofrena d'un peu del s. XIX originari de Jerusalem. Les seues col·leccions també inclouen art modern i contemporani. A més a més, el museu també conté una col·lecció del fotògraf Blagoj Drnkov (182 peces) i del pintor Ljubomir Belogaski (159 peces). Vegeu també Història de Macedònia del Nord Skopje Referències